陳樹英

陳樹英，廣東潮州人，民主黨前成員，屯門區議會前任主席同埋兆康選區前任區議員，亦做過區域市政局議員。

簡歷
陳樹英1982年喺香港大學畢業，主修中文，先後考獲文學士同埋教育文憑。佢曾經喺屯門大興邨佛教沈香林紀念中學教咗八年書，重喺校內識咗現任老公李永達，之後兩人喺1984年拉埋天窗，曾經喺1990年離婚，後尾响2001年復合。

政途
佢喺1994年當選屯門兆康選區議員，之後四屆亦都喺同一選區成功冧莊，直到2015年先至輸畀民建聯巫成鋒。另外，佢喺1995年當選區域市政局議員。

佢曾經代表民主黨出戰1998、2000、2004、2012年香港立法會選舉，當中頭兩次係喺新界西選區，佢先後幫過李永達、何俊仁兩位黨友抬轎，2004年參選飲食界功能界別，但佢只係攞到849票，輸畀張宇人。2012年，佢擔大旗排頭位參選新界西選區，名單後面重有黃偉賢、李洪波、黃麗嫦同埋何杏梅四位黨友，但佢同老公李永達三人名單齊齊落選。

2019年第6屆香港區議會選舉，佢翻兜參選兆康選區，贏咗時任區議員民建聯巫成鋒，成功敗部復活，重返區議會，重做埋屯門區議會主席；2021年7月頭宣布劈炮，唔撈區議員一職，重喺同年9月移居英國，而佢留低嘅屯門區議會主席一職，就由工聯會陳有海繼承。

前香港民主黨員
前區域市政局議員
前屯門區議員
樹英